ՀՀ ԱԺ փոխնախագահ Միքայել Մելքումյանը քննարկման է ներկայացրել իր եւ ՀՀ ԱԺ պատգամավորներ Նաիրա Զոհրաբյանի, Վարդեւան Գրիգորյանի հեղինակած «Կազմակերպությունների եւ անհատ ձեռնարկատերերի կողմից ներմուծվող՝ ակցիզային հարկով հարկման ոչ ենթակա այն ապրանքների ցանկը հաստատելու մասին, որոնց ներմուծումն ազատված է ավելացված արժեքի հարկից» ՀՀ օրենքում լրացում կատարելու մասին» օրենքի նախագիծը: Նախագծի նպատակը ՀՀ ձեռնարկատիրական միջավայրի բարելավումն է: Մասնավորապես, նախատեսվում է ավելացված արժեքի հարկից ազատել ներկրվող շուրջ 4 հումքային ապրանքատեսակ, որոնցից են մեքենաների, սարքավորումների եւ հումքային ապրանքների ներմուծումը: Նախագծի ընդունումը կնպաստի կազմակերպությունների շրջանառու միջոցների ավելացմանը, դրանց ֆինանսական բեռի թեթեւացմանը: Ներկայացված նախագծին հանձնաժողովականները տվել են դրական եզրակացություն: